Paloma Picasso,
Korut, Paloma Picasso.
Logo hajusteille, Paloma Picasso
**Paloma Picasso** (oik. *Anne Paloma Ruiz-Picasso y Gilot*, s. 19. huhtikuuta 1949 Vallauris, Ranska) on ranskalainen muotitaiteilija ja liikenainen. Hänet tunnetaan etenkin Tiffanylle suunnittelemistaan koruista sekä parfyymeistään.

Elämä ja ura
------------

Paloma Picasso on taidemaalari Pablo Picasson (1881–1973) nuorin lapsi, jonka äiti on taidemaalari ja kirjailija Françoise Gilot (1921–2023). Hänellä oli täysveli Claude Ruisz Picasso (1947–2023).

Paloma Picasso yritti aluksi välttää ryhtymästä taiteelliselle uralle, ettei joutuisi jatkuvasti rinnastetuksi isäänsä. Hän kuitenkin opiskeli Pariisin yliopiston Nanterren kampuksella teatteripuvustusta ja toimi tässä ammatissa eräässä pariisilaisessa teatterissa. Hänen puku- ja korusuunnitelmansa saivat niin hyviä arvioita, että hän päätti opiskella lisää korusuunnittelua. Vuonna 1969 hän esitteli töitään ystävälleen Yves Saint-Laurentille, joka tilasi häneltä korusarjan.

Pablo Picasson kuoltua 1973 Paloma Picasso keskeytti uransa hoitaakseen isänsä jäämistöä ja teosten inventointia ja luettelointia. Kuolinpesän selvittäminen oli erittäin vaikeaa monine oikeusjuttuineen ja testamentin puutteen takia. Paloma Picasso auttoi Pariisin kaupunkia vuonna 1983 avatun Picasso-museon organisoimisessa. Hän kokeili siipiään näyttelijänä ja sai pääosan Walerian Borowczykin vuoden 1974 elokuvassa *Moraalittomia tarinoita*. Elokuva sai hyvät arviot, mutta Picasso ei ole sen koommin näytellyt.

1970-luvun puolivälissä Paloma Picasso aloitti muotisuunnitteluyhteistyön argentiinalaisen näytelmäkirjailijan ja ohjaajan Rafael Lopez-Cambilin kanssa. He rakastuivat, menivät naimisiin 1978 mutta erosivat 1999. Paloma Picasso avioitui samana vuonna osteopaatti Eric Thévenet’n kanssa. He asettuivat asumaan Sveitsiin, ja Paloma Picasso perusti nimeään kantavan säätiön isänsä ja äitinsä muistoa vaalimaan.

Vuonna 1979 Paloma Picasso aloitti pitkän yhteistyönsä Tiffany & Companyn kanssa, ja vuonna 1984 L’Oréal esitteli Paloma Picasson nimeä kantavan parfyymin. Hajustealalla Paloma Picasso seurasi äitinsä isän jalanjälkiä: isoisä oli toiminut hajuvesikemistinä Etelä-Ranskan Grassessa. L’Oréal-yhteistyö kasvoi kosmetiikkasarjaksi, johon kuului muun muassa Paloma Picasson tunnusväriksi muodostunutta punaisen sävyä edustava huulipuna.

Vuodesta 1989 Paloma Picasson on suunnitellut keramiikkaa ja lasiesineitä Villeroy & Boch -yhtiölle.

Paloma Picasso on hoitanut isänsä jäämistöä vuoden 2023 heinäkuusta lähtien, jolloin Paloman veli Claude Ruiz Picasso jätti sen tehtävän hänelle.

Lähteet
-------

1. 1 2 3 4 5 6 7  Picasso, Paloma (Arkistoitu – Internet Archive), Business Leader Profiles for Students, The Gale Group, Inc. 2002. Vaatii HighBeam-tilauksen. Viitattu 28.11.2015.
2. ↑  Kuvataide | Pablo Picasson poika on kuollut *Helsingin Sanomat*.  27.8.2023. Viitattu 27.8.2023.
3. ↑  *Moraalittomia tarinoita* Elonetissä.
4. ↑  About Tiffany & Co.: Paloma Picasso, Tiffany & Co. Viitattu 28.11.2015.
5. ↑  Pablo Picasson lapsi kuoli *www.iltalehti.fi*. Viitattu 27.8.2023.

Aiheesta muualla
----------------

* Paloma Picasso Fashion Model Directoryn sivustolla

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Paloma Picasso 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat
* Tšekki
* Puola

 |
|  |
| Taiteenala | 
* RKD Artists
* ULAN

 |
|  |
| Muut | 
* SNAC
* IdRef

 |

 |